สิงห์ล่าสิงห์

สิงห์ล่าสิงห์ เป็นภาพยนตร์ไทยแนวโลดโผน ถ่ายทำด้วยฟิล์ม 16 มม. พากย์สด สร้างจากบทประพันธ์ของ ก้อง อินทรกำจร กำกับโดย เนรมิต นำแสดงโดย มิตร ชัยบัญชา, เพชรา เชาวราษฎร์, สมบัติ เมทะนี, ทักษิณ แจ่มผล, ปรียา รุ่งเรือง, อภิญญา วีระขจร, เชาว์ แคล่วคล่อง เข้าฉายครั้งแรกเมื่อวันที่ 15 ตุลาคม พ.ศ. 2507 ที่โรงภาพยนตร์ศาลาเฉลิมกรุง ภาพยนตร์เรื่องนี้ถือเป็นภาพยนตร์เรื่องแรกจากทั้งหมด 4 เรื่องที่สมบัติ เมทะนี และมิตร ชัยบัญชา ซึ่งเป็นพระเอกแถวหน้าของวงการภาพยนตร์ไทยในยุคนั้น ได้แสดงร่วมกัน โดยบทบาทของพระเอกทั้งสองมีความสำคัญใกล้เคียงกัน ส่งผลให้ผู้สร้างต้องปรับบทให้เพชรา เชาวราษฎร์ รับบทเป็น ฝาแฝด ฉากที่เป็นที่จดจำของภาพยนตร์เรื่องนี้ ได้แก่ ฉากการต่อสู้แบบตัวต่อตัวระหว่างอินทรเดช ซึ่งรับบทโดยสมบัติกับกัลป์ ซึ่งรับบทโดยมิตร โดยฉากดังกล่าวยังถูกนำไปวาดเป็นภาพประกอบบนโปสเตอร์ภาพยนตร์อีกด้วย

ในปี พ.ศ. 2522 นำดี วิตตะ ได้นำภาพยนตร์เรื่อง สิงห์ล่าสิงห์ กลับมาสร้างอีกครั้งและกำกับด้วยตนเอง โดยถ่ายทำด้วยฟิล์มขนาด 35 มม. ระบบพากย์เสียงในฟิล์ม นำแสดงโดยสมบัติ เมทะนี, กรุง ศรีวิไล, เนาวรัตน์ ยุกตะนันท์, ดวงชีวัน โกมลเสน และเกชา เปลี่ยนวิถี ทั้งนี้ ฉากที่เป็นที่จดจำของภาพยนตร์ฉบับนี้ยังคงเป็นฉากเดียวกับฉบับปี พ.ศ. 2507 โดยบทอินทรเดชรับบทโดยสมบัติและบทกัลป์รับบทโดยกรุง ทั้งยังมีการนำฉากดังกล่าวไปวาดเป็นภาพประกอบบนโปสเตอร์ภาพยนตร์เช่นเดียวกัน 

ฟิล์มภาพยนตร์เรื่อง สิงห์ล่าสิงห์ ฉบับปี พ.ศ. 2507 ชุดสุดท้ายได้ถูกทำลายไปจากการถูกเผาโดยผู้ให้บริการฉายภาพยนตร์รายหนึ่ง อันเนื่องมาจากความไม่พอใจที่การฉายภาพยนตร์ฟิล์ม 16 มม. ไม่ได้รับความสนใจจากผู้ชม รวมถึงปัจจัยส่วนตัวจากการที่ลูกถูกล้อเลียนเกี่ยวกับการประกอบอาชีพของผู้เป็นพ่อ ทำให้ไม่เหลือฟิล์มต้นฉบับหรือกากฟิล์มให้เห็นอีกแล้ว ส่วนภาพยนตร์ฉบับปี พ.ศ. 2522 ก็ไม่ปรากฏว่ามีฟิล์มต้นฉบับหรือกากฟิล์มหลงเหลืออยู่เช่นเดียวกัน

 เนื้อเรื่อง 
อินทรเดช (สมบัติ เมทะนี) เดินทางกลับบ้านเกิดหลังจากทราบข่าวการเสียชีวิตของพ่อ ระหว่างทางถูกกลุ่มคนร้ายซุ่มทำร้ายแต่สามารถเอาชีวิตรอดมาได้ และได้รู้จักกับหญิงสาวชื่อ แตงอ่อน (เพชรา เชาวราษฎร์) ต่อมาอินทรเดชพบว่าหมู่บ้านนางหงส์ตกอยู่ภายใต้อิทธิพลของ ลำเนาว์ (ปรียา รุ่งเรือง)

อินทรเดชเริ่มออกติดตามตัวผู้ที่สังหารบิดา โดยได้รับความช่วยเหลือจากเกรียง ยโส และแขม จนกระทั่งได้พบกับ กัลป์ (มิตร ชัยบัญชา) มือปืนผู้ลงมือสังหารพ่อของเขา ซึ่งเป็นคนรักของลำเนาว์ ความขัดแย้งระหว่างอินทรเดชและกัลป์ทวีความรุนแรงขึ้น ทั้งในประเด็นการค้นหาความจริงเกี่ยวกับการตายของพ่อ และการช่วงชิงความรัก

 นักแสดงหลัก 
 ภาพยนตร์  อินทรเดช กัลป์ แตงอ่อน ลำเนาว์ พ.ศ. 2507 สมบัติ เมทะนี มิตร ชัยบัญชา เพชรา เชาวราษฎร์ ปรียา รุ่งเรือง พ.ศ. 2522 สมบัติ เมทะนี กรุง ศรีวิไล  เนาวรัตน์ ยุกตะนันท์ ดวงชีวัน โกมลเสน

 หมายเหตุ 

 อ้างอิง 

หมวดหมู่:ภาพยนตร์ภาษาไทย
หมวดหมู่:ภาพยนตร์ไทยที่ออกฉายในปี พ.ศ. 2507
หมวดหมู่:ภาพยนตร์ไทยที่ออกฉายในปี พ.ศ. 2522
หมวดหมู่:ภาพยนตร์ที่กำกับโดย อำนวย กลัสนิมิ
หมวดหมู่:ภาพยนตร์โลดโผนไทย
หมวดหมู่:ภาพยนตร์ไทยในคริสต์ทศวรรษ 1960
หมวดหมู่:ภาพยนตร์ไทยในคริสต์ทศวรรษ 1970